Betchete sor-

Sor
Li betchete sor-, c' est ene betchete assez råle e walon. Ele mostere on mouvmint ki va do dzo å dzeu :
 sorlever, sorlevé, sorci, sormoenner, sormoennaedje, sorlomer, sorsåter

Ou k' est pus flåwe ki l' cene do viebe :
 sorviker (sorvicant, sorvicaedje, sorvicance)

Des côps, l' idêye n' est nén si direke, et s' poreut on dire ki ça vént do dzeu å dzo :
 sorprinde, sorprijhe
 sordjoû
 sorwoeyî

Ou ene pôzucion ådzeu do bodje : 
 sorsoûmint.

 Mots respondants e francès 
Les mots walons avou l' betchete sor- respondèt padecô a ene betchete francesse sur- (surprendre), des ôtes feyes a ene betchete su- (supporter),  mins eto a ene betchete sou- (soulever). 

 Dins les noûmots 
Come l' idêye del betchete sor- n' est nén claire (do dzo ou do dzeu), i fåt esse mo precocioneus po l' eployî dins des noûmots :
 sordôzer, sordôze <> sodôzer, sodôzaedje
 sortite <> sotite

Did la eto, l' emantchaedje di noûmots avou l' betchete dizo-
 dizo-categoreye

Dins les noûmots calkés do francès, c' est purade li foûme "so-" ki s' mostere :
 somarén, sobasmint

Noûmots nén co acertinés: sordimande, sorofrixhnaedje

 Ratournaedje e walon di mots francès avou l' betchete sur- 
Sacwants mots francès avou l' betchete sur- n' ont pont d' respondant e walon classike : surendetté, surexcité, surprotection, surmenage, surdosage, surpêche, surexploiter.

Leu ratournaedje e walon ni s' divreut kécfeye nén fé avou l' betchete sor-.

Des côps, on pôreut motoit eployî l' betchete for- (forpexhaedje, forpoujhaedje)

 Betchete so- 
Li R del betchete sor- toume sovint si l' bodje ki shût a lu-minme on R: c' est l' betchete so- :
 sopoirter, sopoirteu
 sodoirmant
 soscrire

Mins des côps gn pupont d' R dins l' bodje walon (mins nd aveut motoit onk dins l' bodje etimolodjike) :
  sotni, sotneu, sotnance

Ele atoume afeye d' on calcaedje do francès.
 somarén

Fårè co fé des rcweraedjes po vey si, po dins mots ki shuvèt, on-z a l' betchete so- :
 solåcyî
 sofoker

 Sacwants mots avou l' betchete sor- (dedja studyîs sol Wiccionaire)
 Sacwants mots avou l' betchete so- (dedja studyîs sol Wiccionaire)